

**7. september 2021**

**Google školí slovenských učiteľov v oblasti bezpečnosti detí na internete**

**Spoločnosť Google prináša na Slovensko globálne úspešný program *Hrdinovia internetu*. Program poskytuje učiteľom základných škôl učebné osnovy vytvorené špeciálne pre výučbu základov bezpečného a zodpovedného používania internetu. Jeho cieľom je naučiť deti vo veku od 7 do 12 rokov napríklad to, ako si poradiť s hackermi, obťažovaním, kyberšikanou alebo neopatrným zdieľaním informácií na sociálnych sieťach. Vďaka spolupráci s programom Teach for Slovakia chce spoločnosť Google osloviť v tomto školskom roku všetky slovenské základné školy a predstaviť učiteľom možnosti, ako tento ucelený učebný plán dokážu čo najefektívnejšie využiť na svojich hodinách.**

Program *Hrdinovia internetu*, ktorý úspešne funguje už vo viac ako 13 európskych krajinách, prináša ucelenú metodiku pre pedagógov. Google v spolupráci s Teach for Slovakia ponúka pedagógom [dvojmesačný učebný plán](https://events.withgoogle.com/sk-gwg-praca-z-domu/hrdinovia-internetu/#content) spoločne s výučbovými materiálmi a zábavnými aktivitami, ale najmä účasť na workshopoch, ktoré ich s týmito materiálmi naučia pracovať. To by im malo pomôcť s integráciou výučby zameranej na online bezpečnosť do predmetov ako je informatika či základy spoločenských vied, prípadne ju zahrnúť do mimoškolských aktivít.

*„Veľa detí má neobmedzený prístup na internet, no len obmedzenú podporu od rodičov, ako sa správať v „online“ priestore. Pritom vo virtuálnom priestore sa ukrýva mnoho nástrah. Aj keď sú deti mnohokrát technicky zdatnejšie, treba si uvedomiť, že sú v svojej podstate aj veľmi dôverčivé, a preto je na nás dospelých, aby sme ich správne nasmerovali a naučili ich bezpečne sa správať na internete. Škola plní okrem vzdelávacích cieľov, aj výchovné, a preto nesmieme v dnešnom uponáhľanom a rýchlo sa meniacom digitálnom svete zabudnúť zamerať sa aj na túto oblasť,“* komentuje Mgr. **Lenka Kubiková**, učiteľka na 1. stupni na ZŠ Medzilaborecká v Bratislave.

Deti vo veku od 7 do 12 rokov sa v rámci učebného plánu budú učiť zaobchádzať s citlivými dátami, overovať si informácie, rozpoznať šikanu alebo upozorniť dospelého na podozrivé aktivity na internete. Získané zručnosti si potom môžu overiť v zábavnej webovej [hre Interland](https://beinternetawesome.withgoogle.com/sk_sk/interland), ktorú Google na Slovensku predstavil koncom minulého roka. Táto hra pozostáva zo štyroch základných lekcií, po ich úspešnom absolvovaní obdržia deti titul *“Hrdina internetu”*.

*„Dištančná výučba celej spoločnosti ukázala, že problematika bezpečnosti na internete nám nemôže byť ľahostajná a promptne sa musíme prispôsobiť aj my na školách. V rámci školení programu Hrdinovia internetu sme  získali množstvo nových informácií, ako aj podkladových materiálov nie len na tému IT bezpečnosti. Z pohľadu učiteľa tiež oceňujem nový prístup k tomu, ako tieto informácie šíriť medzi mladými pre nich prijateľnou formou. Hrdinami internetu môžeme byť vďaka týmto školeniam všetci, stačí k tomu tak málo,“* dopĺňa Mgr. **Etell Bučeková**, učiteľka informatiky na ZŠ Zlatá v Rožňave.

Tento program bol vytvorený spoločnosťou Google v spolupráci s expertmi na internetovú bezpečnosť z organizácií [iKeepSafe](https://ikeepsafe.org/) a [Online Family Safety Institute](https://www.fosi.org/). Pomoc s realizáciou programu poskytne [Teach for Slovakia](https://teachforslovakia.sk/) spájajúci ľudí, ktorí spoločne pracujú na zmenách v školách i mimo nich. Pre učiteľov, ktorí budú mať záujem o rozšírenie vedomostí v oblasti kyberbezpečnosti, budú organizované online workshopy. Na školenia sa môžu učitelia hlásiť individuálne počas celého školského roka na stránke [Hrdinovia internetu](https://goo.gle/HrdinoviaInternetuWeb) (https://goo.gle/HrdinoviaInternetuWeb).

*„Digitálne zručnosti sa stali v súčasnosti jedným z nevyhnutných predpokladov pre akademický rozvoj mladých ľudí a ich úspešné uplatnenie sa v živote. Je preto dôležité, aby všetky deti, najmä aj deti zo sociálne znevýhodneného prostredia, v ktorých školách pôsobíme, už od skorého školského veku mali správne informácie nielen o výhodách digitálnych technológií, ale je potrebné ich zodpovedne viesť aj k pochopeniu skrytých úskalí internetu a virtuálneho priestoru a pomôcť im správne sa zorientovať, pohybovať sa a bezpečne fungovať v tomto priestore,“* dodáva **Ivan Pružinec**, riaditeľ Teach for Slovakia.

- KONIEC -

**O spoločnosti Google Inc.**

Spoločnosť Google sa ako globálny technologický líder snaží neustále vylepšovať spôsob prepájania ľudí s informáciami. Inovácie Googlu v oblasti vyhľadávania a reklamy umožnili spoločnosti získať vedúcu pozíciu na internete a vytvoriť jednu z najznámejších svetových značiek.

# # #

Google je ochranná známka spoločnosti Google Inc. Všetky ďalšie názvy spoločností a produktov môžu byť ochrannými známkami príslušných spoločností, s ktorými sú asociované.

**O Teach for Slovakia**

Teach for Slovakia je súčasťou medzinárodnej siete Teach for All, pôsobiacej v 50 krajinách sveta, zameriavajúcej sa na systémovú zmenu vo vzdelávaní s dôrazom na zlepšenie situácie žiakov zo znevýhodnených prostredí. Na Slovensku pôsobí od roku 2014, v súčasnosti je zapojených do programu 120 ľudí, ktorí pôsobia na 26 školách na Slovensku.

Cieľom programu je prispieť k zlepšeniu celého školstva a úrovne vzdelania všetkých detí. Teach For Slovakia túto zmenu chce dosiahnuť tým, že priťahuje do školstva výnimočných mladých ľudí a pripravuje ich na dlhodobú kariérnu dráhu, aby pôsobili v náročných roliach na školách, v štátnych a iných neziskových organizáciách v oblasti vzdelávania, cez ktoré je možné realizovať systémovú zmenu.

**V prípade záujmu o ďalšie tlačové informácie a materiály, prosím, kontaktujte:**

Grayling Slovakia

Daša Paulíčková

Palisády 36, 811 06 Bratislava

Tel.: +421 2 5920 1405

Fax: +421 2 5920 1400

E-mail: google\_sk@grayling.com